L-Unjoni Ewropea ser tħabbar 22 impenn ġdid fl-edizzjoni tal-2019 tal-konferenza “L-Oċean Tagħna” li ser issir f'Oslo, in-Norveġja, fit-23-24 ta' Ottubru 2019, għal governanza aħjar tal-oċeani. Barra minn hekk, l-UE qed tniedi wkoll “The Ocean Tracker”, mappa interattiva li ssegwi aktar minn 10 biljun ewro f'impenji li diġà saru mill-gvernijiet, in-negozji u l-organizzazzjonijiet mhux governattivi. Il-Kummissarju responsabbli għall-Ambjent, l-Affarijiet Marittimi u s-Sajd, Karmenu Vella, se jirrappreżenta lill-UE f'din il-konferenza u se jitlob li tiżdied l-azzjoni għall-governanza tal-oċeani: “Is-sostenibbiltà tal-oċeani hija sfida globali li tirrikjedi azzjoni trasversali u internazzjonali. Wasal iż-żmien li l-governanza tal-oċeani tittieħed fil-livell li jmiss. B'dan is-sett ġdid ta' impenji u bil-wasla ta' The Ocean Tracker, l-UE turi li qiegħda minn ta' quddiem fejn tidħol is-sostenibbiltà tal-oċeani”. Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “L-Oċeani mhumiex biss il-ġid komuni tagħna, huma l-futur tagħna. Hija r-responsabbiltà tagħna li niżguraw li jkunu b'saħħithom u protetti madwar id-dinja. Fis-sħubija futura tagħna mal-pajjiżi tal-AKP, aħna se nkomplu naġixxu bħala forza mexxejja internazzjonali billi nippromwovu l-ġestjoni sostenibbli tar-riżorsi tal-baħar, filwaqt li nrawmu ekonomija blu u opportunitajiet biex intejbu l-ħajja tan-nies”. Dawn l-impenji huma azzjonijiet sinifikanti biex tissaħħaħ il-governanza tal-oċeani, b'mod partikolari fir-rigward tal-objettivi marbuta mal-Aġenda 2030 u b'mod aktar speċifiku, l-Għan tal-Iżvilupp Sostenibbli 14: Jiġu kkonservati u użati b'mod sostenibbli l-oċeani, l-ibħra u r-riżorsi marini għall-iżvilupp sostenibbli L-impenji tal-UE jinkludu proġetti li jindirizzaw it-tniġġis mill-plastik, jagħmlu l-ekonomija blu aktar sostenibbli u jtejbu r-riċerka u s-sorveljanza marittima. Il "Ocean tracker", li huwa wkoll impenn li l-UE daħlet għalih fl-2017, meta ospitat il-konferenza “L-Oċean Tagħna” f'Malta, se jiżgura li l-progress tal-impenji kollha jkun jista' jarah kulħadd. Min-naħa tagħha, minn mindu nediet il-konferenzi “L-Oċean Tagħna” fl-2014, l-UE ntrabtet b'77 impenn ġdid. L-UE diġà wettqet jew waslet biex twettaq 80 % tal-impjiegi kollha li kkommettiet li se tagħmel, inkluż 50 % ta' dak li ħabbret is-sena l-oħra weħidha. 22 impenn ġdid għal “L-Oċean Tagħna” b'baġit ta' EUR 540 miljun It-22 impenn tal-UE jikkonsistu minn azzjoni konkreta u mmirata b'baġit totali ta' aktar minn EUR 540 miljun biex jiġu indirizzati l-isfidi ewlenin tal-oċeani bħall-impatt tat-tibdil fil-klima, biex insaħħu l-bażi tal-għarfien tagħna, biex tingħata spinta lill-innovazzjoni u biex nippromwovu l-iżvilupp tal-ekonomija blu sostenibbli fl-Ewropa u lil hinn minnha. Appoġġ għar-riċerka dwar l-oċeani: Skont l-Orizzont 2020, il-programm tal-UE għar-riċerka u l-innovazzjoni, EUR 250 miljun se jkunu ddedikati biex nifhmu iktar l-ambjent marittimu u biex nagħtu spinta lit-teknoloġiji ġodda għas-sajd sostenibbli, il-ġlieda kontra t-tniġġis tal-baħar, id-dekarbonizzazzjoni tat-trasport fil-baħar u l-promozzjoni tal-enerġija rinnovabbli blu. Il-ġlieda kontra t-tniġġis tal-baħar: Il-Kummissjoni Ewropea se tikkontribwixxi wkoll għall-ġlieda kontra t-tniġġis tal-baħar billi tippromwovi t-“tbaħħir ekoloġiku”. Il-bastimenti, li jnaqqsu l-ammont ta' skart prodott abbord jew li jeħilsu mill-iskart b'mod sostenibbli, ser jiġu ppremjati għal dawn l-isforzi permezz ta' tnaqqis fl-imposta tal-iskart li jkollhom iħallsu meta jidħlu f'port tal-UE. Insaħħu l-ekonomija blu u l-innovazzjoni: Aktar minn EUR 100 miljun se jkunu ddedikati għall-promozzjoni biex tkompli tiġi żviluppata ekonomija blu sostenibbli fl-Ewropa. Dan jinkludi l-investiment f'kumpaniji li jikkontribwixxu għat-tnaqqis tal-emissjonijiet tal-karbonju, it-tisħiħ tal-ekonomija ċirkolari u l-konservazzjoni tal-ekosistemi. Ningħaqdu flimkien madwar id-dinja għal aktar riżultati: L-azzjoni f'pajjiżek għall-ekonomija blu sostenibbli u governanza tal-oċeani aħjar għandha tiġi megħjuna bil-promozzjoni tal-iżvilupp tagħha barra mill-pajjiż. Fil-Konferenza “L-Oċean Tagħna”, l-UE ser tiffirma programm ta' sħubija ġdid biex tipprovdi EUR 40 miljun għall-appoġġ lill-ktajjen tal-valur tas-sajd sostenibbli u tal-akkwakultura fl-Afrika, fil-Karibew u fil-Paċifiku (AKP). Nifhmu u nadattaw ruħna għat-tibdil fil-klima:EUR 12.8 miljun se jkunu ddedikati għall-programm Copernicus dwar il-monitoraġġ tal-klima b'rabta mas-silġ fuq il-baħar u mal-krijosfera sabiex nifhmu aħjar l-effetti tat-tibdil fil-klima fl-Artiku u fl-Antartiku. Barra minn hekk, l-UE ħabbret li ser tikkontribwixxi EUR 9.9 miljun għall-Inizjattiva Konġunta tal-Paċifiku dwar il-Bijodiversità, it-Tibdil fil-Klima u r-Reżiljenza varata minn Franza biex iżżid il-kapaċitajiet ta' 19-il stat u territorju tal-Paċifiku li jadattaw għall-impatt tat-tibdil fil-klima u fatturi oħra ta' stress, u biex tipproteġi u ssaħħaħ il-bijodiversità. Sfond Kull sena, isseħħ il-konferenza “L-Oċean Tagħna” li tattira impenji tanġibbli mill-gvernijiet, il-kumpaniji u l-organizzazzjonijiet mhux governattivi. Il-konferenzi preċedenti, ospitati mill-gvernijiet tal-Indoneżja (2018), tal-UE (2017), tal-Istati Uniti (2014, 2016) u taċ-Ċilì (2015), raw firxa wiesgħa ta' impenji u ġew imwiegħda biljuni ta' ewro. Il-Konferenza “L-Oċean Tagħna” tal-2017 ospitata mill-UE f'Malta ġabet bidla radikali, billi mmobilizzat il-finanzjament u l-azzjoni tal-oċeani fuq skala mingħajr preċedent. L-impenji huma biss wieħed mill-modi ta' kif il-Kummissjoni Ewropea taħdem biex tħaffef il-qabża lejn ekonomija ċirkolari u biex issir ekonomija b'żero emissjonijiet tal-karbonju sal-2050. Il-Kummissjoni adottat l-ewwel strateġija li qatt saret għall-Ewropa kollha dar il-plastik u adottat regoli ġodda għall-UE kollha li huma mmirati għall-10 prodotti tal-plastik li jintużaw darba biss li ħafna drabi jinsabu fil-bajjiet u fl-ibħra Ewropej, kif ukoll għall-irkaptu tas-sajd mitluf u abbandunat. Dan l-impenn kien akkumpanjat mill-kampanja ta' sensibilizzazzjoni “Lesti għall-bidla” appoġġata attivament minn ħafna akkwarji. L-oċeani huma taħt pressjoni qawwija u t-tibdil fil-klima qed jiggrava s-sitwazzjoni. Ir-Rapport Speċjali tal-Grupp Intergovernattiv ta' Esperti dwar it-Tibdil fil-Klima (IPCC) dwar l-impatt tat-tibdil fil-klima fuq l-oċeani u l-krijosfera maħruġ fil-25 ta' Settembru 2019, għamilha ċara li l-oċeani jistgħu jibqgħu b'saħħithom biss jekk nillimitaw it-tisħin globali sa 1.5°C. B'hekk l-UE tkompli tħeġġeġ l-implimentazzjoni ambizzjuża tal-Ftehim ta' Pariġi dwar it-tibdil fil-klima u qiegħda tieħu azzjoni sabiex tindirizza r-rabta li hemm bejn it-tibdil fil-klima u l-oċeani permezz tal-istrateġija tal-Governanza Internazzjonali tal-Oċeani. Meta jitqies l-għadd importanti ta' gżejjer u stati kostali fis-sħubija bejn l-UE u 79 pajjiż fl-Afrika, fil-Karibew u fil-Paċifiku (AKP), l-isfidi relatati mal-oċeani huma fil-qalba tan-negozjati attwali għall-ftehim futur bejn l-UE u l-pajjiżi tal-AKP (l-hekk imsejħa negozjati ta' wara Cotonou). Bħala parti minn dawn in-negozjati, l-UE u l-pajjiżi tal-AKP dan l-aħħar qablu li jsaħħu l-kooperazzjoni tagħhom fix-xena internazzjonali, inkluż dwar il-governanza u l-preservazzjoni tal-oċeani. Dan l-approċċ konġunt, li huwa mifrux fuq ħafna kontinenti, għandu piż sinifikanti peress li l-pajjiżi tal-UE u tal-AKP flimkien jirrappreżentaw aktar minn nofs is-sħubija tan-NU. Għal aktar tagħrif: L-impenji tal-UE għall-Konferenza “L-Oċean Tagħna” tal-2019 Is-sistema ta' tracking tal-impenji ta' “L-Oċean Tagħna”: the Ocean Tracker (żviluppata mill-UE) Il-Konferenza “L-Oċean Tagħna” (Oslo, 23–24 ta' Ottubru 2019) Il-Governanza Internazzjonali tal-oċeani: aġenda għall-futur tal-oċeani tagħna Il-Kummissarji Miguel Arias Cañete, Karmenu Vella u Carlos Moedas jilqgħu r-rapport tan-NU dwar l-oċeani u t-tibdil fil-klima